แม่เจ้า! NEWS แตกพาร์เหลือ1บ. พร้อมเพิ่มทุน 2 แสนล้านหุ้น
NEWS แตกพาร์เหลือ 1 บ./หุ้น จากเดิม 5 บาท พร้อมประกาศเพิ่มทุนกว่า 2 แสนล้านหุ้น จากทุนเดิม 4.25 หมื่นลบ. เป็น 2.81 แสนลบ. ขาย RO 1:5 ที่ 0.013 บ./หุ้น แถมวอร์แรนต์
26 พ.ค. 2560

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ระบุว่า มติที่ประชุมคณะกรรมการบริษัทฯ ครั้งที่ 7/2560 เมื่อวันที่ 24 พฤษภาคม 2560 มีมติให้ลดทุนจดทะเบียนของบริษัทฯ จากเดิมทุนจดทะเบียน 73,479,374,400 บาท เป็น 42,540,504,235 บาท โดยการลดหุ้นที่ยังไม่ได้ออกจำหน่ายของบริษัทฯ จำนวน 6,187,774,033 หุ้น มูลค่าที่ตราไว้หุ้นละ 5 บาท ออกไป
นอกจากนี้ได้มีมติให้เปลี่ยนแปลงมูลค่าหุ้นที่ตราไว้ของบริษัทฯ จากเดิมหุ้นละ 5 บาท เป็นหุ้นละ 1 บาท ซึ่งจะส่งผลให้ จำนวนหุ้นของบริษัทฯ เพิ่มขึ้นจากเดิม 8,508,100,847 หุ้น มูลค่าหุ้นที่ตราไว้หุ้นละ 5 บาท เป็น 42,540,504,235 หุ้น มูลค่าหุ้นที่ตราไว้หุ้นละ 1 บาท ซึ่งภายหลังจากการดำเนินการแล้วจะทำให้ราคาต่อหุ้นของบริษัทลดลง
ขณะที่นักลงทุนจะมีจำนวนหุ้นในมือเพิ่มขึ้น และ​ได้มีมติให้เพิ่มทุนจดทะเบียนของบริษัทจาก 42,540,504,235 บาท เป็น 281,375,269,250 บาท โดยออกหุ้นสามัญจำนวน 238,834,765,015 หุ้น มูลค่าที่ตราไว้หุ้นละ 1 บาท
โดยให้มีการจัดสรรเสนอขายหุ้นสามัญใหม่จากการเพิ่มทุนนี้ให้แก่ผู้ถือหุ้นเดิม ตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) ในอัตรา 1 หุ้นเดิม ต่อ 5 หุ้นใหม่ (คิดเป็นจำนวนหุ้นที่ใช้ในการจัดสรรทั้งสิ้น 157,300,566,675 หุ้น) ในราคาเสนอขายหุ้นละ 0.013 บาท (ที่ราคาพาร์ 1 บาท)
พร้อมจัดสรรหุ้นจำนวน 62,929,226,670 หุ้น เพื่อรองรับการออกใบสำคัญแสดงสิทธิที่จะซื้อหุ้นสามัญของบริษัทฯ รุ่นที่ 6 (NEWS-W6) ซึ่งมีการจัดสรรให้แก่ผู้ถือหุ้นเดิมที่จองซื้อหุ้นสามัญที่ออกใหม่ โดยไม่คิดมูลค่า ในอัตราหุ้นสามัญที่จองซื้อ 5 หุ้น ต่อใบสำคัญแสดงสิทธิที่จะซื้อหุ้นสามัญของบริษัทฯ รุ่นที่ 6 (NEWS-W6) 2 หน่วย
ทั้งนี้บริษัทได้กำหนดวันกำหนดรายชื่อผู้ถือหุ้นที่มีสิทธิจองซื้อหุ้นสามัญเพิ่มทุนตามสัดส่วนการถือหุ้น (Record Date) ตามข้อนี้ ในวันที่ 8 มิถุนายน 2560 และให้รวบรวมรายชื่อผู้ถือหุ้นตามมาตรา 225 โดยวิธีปิดสมุดทะเบียนในวันที่ 9 มิถุนายน 2560 และกำหนดวันประชุมวิสามัญผู้ถือหุ้นครั้งที่ 1/2560 ในวันที่ 3 กรกฎาคม 2560 เวลา 8.30 น. ณ ห้องประชุมวายุภักษ์ 5-6 ชั้น 5 ศูนย์ประชุมวายุภักษ์ โรงแรมเซ็นทราศูนย์ราชการและคอนเวนชัน เซ็นเตอร์ แจ้งวัฒนะ เลขที่ 120 หมู่ที่ 3 อาคารศูนย์ประชุม ศูนย์ราชการเฉลิมพระเกียรติ 80 พรรษา 5 ธันวาคม 2550 ถนนแจ้งวัฒนะ แขวงทุ่งสองห้อง เขตหลักสี่ กรุงเทพมหานคร 10210
สำหรับวัตถุประสงค์ในการเพิ่มทุนครั้งนี้ เพื่อเพิ่มเติมกระแสเงินสด เป็นทุนหมุนเวียน เพื่อรองรับการดำเนินงานของธุรกิจต่างๆในเครือทั้งสถานีโทรทัศน์สปริงนิวส์ วิทยุสปริงเรดิโอ หนังสือพิมพ์ฐานเศรษฐกิจ ธุรกิจ New Media และเป็นเงินทุนสำรอง เสริมสร้างโครงสร้างทุนและฐานะการเงินของบริษัทฯ เพื่อรองรับการขยายตัวในการดำเนินธุรกิจของบริษัทฯ และบริษัทย่อยในอนาคต ทั้งการลงทุนในธุรกิจสื่อ และธุรกิจอื่นๆ ที่เกี่ยวข้องกัน ซึ่งบริษัทฯ คาดว่าจะสามารถระดมทุนในครั้งนี้ได้ประมาณ 2,000 ล้านบาท ซึ่งจะเพียงพอกับแผนการใช้เงินดังกล่าวเป็นเวลาอีกหลายปี ​